

REPUBLIKA HRVATSKA

VARAŽDINSKA ŽUPANIJA

OPĆINA VINICA

JEDINSTVENI UPRAVNI ODJEL

KLASA: 400-01/24-01/03

URBROJ: 2186-11-24-1

**UPUTE ZA IZRADU PRIJEDLOGA PRORAČUNA I FINANCIJSKOG PLANA PRORAČUNSKIH KORISNIKA OPĆINE VINICA ZA RAZDOBLJE 2025.-2027.**

Vinica, listopad 2024.

**SADRŽAJ:**

1. **UVOD**

**1.1.Propisi iz proračunske regulative**

1. **METODOLOGIJA IZRADE PRIJEDLOGA FINANCIJSKOG PLANA**

 **2.1. Procjena prihoda i primitaka**

 **2.2. Prijedlog plana rashoda i izdataka**

 **2.3. Obrazloženje financijskog plana proračunskog korisnika**

1. **VREMENSKA DINAMIKA IZRADE FINANCIJSKOG PLANA PRORAČUNSKOG KORISNIKA I PRORAČUNA ZA RAZDOBLJE 2024.-2026. GODINE**

 **4. IZMJENE I DOPUNE FINANCIJSKOG PLANA PRORAČUNSKOG KORISNIKA**

**5. OPIS PLANIRANIH POLITIKA OPĆINE VINICA**

 **6. OKVIRNI LIMITI PRIJEDLOGA FINANCIJSKOG PLANA PRORAČUNSKOG**

 **KORISNIKA**

1. **TRANSPARENTNOST PRORAČUNA**

**1. UVOD**

Sukladno odredbama članka 27. Zakona o proračunu (NN broj 144/21), Jedinstveni upravni odjel Općine Vinica sastavlja Upute za izradu Proračuna Općine Vinica i izradu financijskog plana proračunskog korisnika za razdoblje od 2025. – 2027.godine.

Čelnik jedinice lokalne i područne (regionalne) samouprave i proračunskog korisnika odgovoran je za zakonito i pravilno planiranje i izvršavanje proračuna odnosno financijskog plana.

**1.2. Propisi iz proračunske regulative**

 Sukladno člancima 76. i 81. Zakona o proračunu, ministar financija donio je Pravilnik o polugodišnjem i godišnjem izvještaju o izvršenju proračuna i financijskog plana („NN“ 85/23). Ovim Pravilnikom propisuje se izgled, sadržaj, obveznici primjene, način i rokovi podnošenja, donošenje i objave polugodišnjeg i godišnjeg izvještaja o izvršenju proračuna i financijskog plana.

Temeljem članka 134. stavka 1. Zakona, ministar financija donio je Pravilnik o proračunskom računovodstvu i računskom planu (NN 158/2023). U pogledu planiranja proračuna i financijskih planova za 2025. godinu i projekcija za 2026. i 2027. godinu i nadalje, obveznici vođenja proračunskog računovodstva dužni su sve aktivnosti povezane s izradom i donošenjem proračuna i financijskih planova za 2025. godinu i nadalje izvršavati sukladno odredbama ovog Pravilnika. Navedeno znači da će se kod procesa planiranja i izrade proračuna i financijskih planova , u postupku definiranja ekonomske klasifikacije, koristiti računi iz novog Pravilnika.

Člankom 234. Pravilnika definirano je da Proračuni čiji proračunski korisnici u trenutku stupanja na snagu novog Pravilnika posluju preko jedinstvenog računa proračuna, obvezni su uspostaviti Objedinjenu glavnu knjigu proračuna do 01. siječnja 2025. godine. Stavak 2. istog članka upućuje da proračuni čiji proračunski korisnici u trenutku stupanju na snagu novog Pravilnika ne posluju preko jedinstvenog računa proračuna već preko vlastitih računa u poslovnim bankama, obvezni su uspostaviti Objedinjenu glavu knjigu proračuna do 01. siječnja 2026. godine.

 Temeljem članka 50. Zakona o proračunu, ministar financija donio je Pravilnik o načinu i uvjetima otvaranja računa za provedbu specifičnih transakcija proračuna i proračunskih korisnika (NN123/2023). Ovim Pravilnikom utvrđeni su način i uvjeti otvaranja računa za specifične transakcije proračuna i proračunskih korisnika koje se po svojoj svrsi, namjeni i načinu provođenja i ostalim obilježjima ne mogu provoditi izravno preko jedinstvenog računa proračuna.

**2. METODOLOGIJA IZRADE PRIJEDLOGA FINANCIJSKOG PLANA**

 Proračunski korisnik obavezan je izraditi financijski plan u skladu s odredbama Zakona o proračunu i pridržavati se Uputa.

 Proračunski korisnik svoj plan dostavljaju nadležnom upravnom tijelu (Jedinstveni upravni odjel Općine Vinica).

 Financijski plan izrađuje se za tekuću godinu (za koju se plan donosi) kao i projekcije za naredne dvije godine. Proračunski korisnik u svom financijskom planu treba iskazati sve svoje rashode i prihode.

 Prijedlog financijskog plana proračunskog korisnika za razdoblje 2025.-2027. godine sukladno Zakonu o proračunu, treba sadržavati: procjenu prihoda i primitaka iskazanih po vrstama za razdoblje od 2025. – 2027. godine, plan rashoda i izdataka za razdoblje 2025.-2027. godine razvrstane prema proračunskim klasifikacijama te obrazloženje financijskog plana.

 Uz ekonomsku i programsku klasifikaciju, proračunski korisnik u izradi financijskog plana obavezan je primjenjivati funkcijsku klasifikaciju i klasifikaciju po izvorima financiranja.

 Financijski plan čine prihodi i rashodi raspoređeni u programe.

 Proračunski korisnik obavezan je svoj prijedlog financijskog plana, napravljen na drugoj razini računskog plana, dostaviti prikazanog prema programima, aktivnostima i projektima iz prethodne godine.

 Prijedlog financijskog plana proračunskog korisnika za razdoblje 2024.-2026. godine treba sadržavati:

1. Opći dio financijskog plana:
* Sažetak računa prihoda i rashoda
* Sažetak računa financiranja
* Račun prihoda i rashoda
* Račun financiranja
* Preneseni višak ili preneseni manjak
* Višegodišnji plan uravnoteženja
1. Posebni dio financijskog plana – Plan rashoda proračunskog korisnika po programima
2. Obrazloženje financijskog plana i to obrazloženje općeg dijela i obrazloženje posebnog dijela financijskog plana.

**2.1. Procjena prihoda i primitaka**

 Proračunski korisnik obavezan je izraditi procjenu prihoda i primitaka za razdoblje 2025.-2027. godine po izvorima financiranja. Izvori financiranja predstavljaju skupine prihoda i primitaka iz kojih se podmiruju rashodi i izdaci određene vrste i utvrđene namjene.

Osnovni izvori financiranja su:

* 1. Opći prihodi i primitci
* 2. Vlastiti prihodi
* 3. Prihodi za posebne namjene
* 4. Pomoći
* 5. Donacije
* 6. Prihodi od prodaje ili zamjene nefinancijske imovine i naknade s naslova osiguranja
* 7. Namjenski primitci

**2.2. Prijedlog plana rashoda i izdataka**

 Proračunski korisnik obavezan je izraditi prijedlog plana rashoda i izdataka za razdoblje 2025. – 2027. godine razvrstanog prema proračunskim klasifikacijama u skladu s Pravilnikom o proračunskim klasifikacijama i Pravilnikom o proračunskom računovodstvu i računskom planu.

Proračunski korisnik rashode i izdatke za 2025. godinu planira na razini skupine (druga razina računskog plana), kao i rashode i izdatke za 2025. i 2027.godinu.

**2.3. Obrazloženje financijskog plana proračunskog korisnika**

 U skladu sa Zakonom o proračunu, proračunski korisnik dužan je uz prijedlog financijskog plana izraditi i dostaviti obrazloženje kao sastavni dio financijskog plana.

 Obrazloženje financijskog plana treba sadržavati:

* Obrazloženje prihoda i rashoda, primitaka i izdataka
* Obrazloženje prenesenog viška ili manjka prihoda

 Program je skup neovisnih, usko povezanih aktivnosti i projekata usmjerenih ispunjavanju zajedničkog čina.

 Mjerenje rezultata programa osigurava jasniju i učinkovitiju dodjelu novčanih sredstava. Prilikom izrade obrazloženja naglasak je potrebno staviti na ciljeve koji se programima namjeravaju postići i pokazatelje uspješnosti realizacije tih ciljeva.

 Obrazloženje cilja nekog programa mora odgovarati na slijedeća pitanja:

* Što se programom želi postići?
* Kako se nastoji program realizirati?
* Tko je korisnik ili primatelj usluge?

Kako bi se pratilo ostvarenje ciljeva programa za trogodišnje razdoblje potrebno je definirati

pokazatelje uspješnosti. Pokazatelji uspješnosti predstavljaju podlogu za mjerenje učinkovitosti provedbe programa. Glavna karakteristika pokazatelja uspješnosti je mjerljivosti, stoga ih je potrebno brojčano iskazati ili jasno i nedvosmisleno izraziti.

**3. VREMENSKA DINAMIKA IZRADE FINANCIJSKOG PLANA PRORAČUNSKOG KORISNIKA I PRORAČUNA ZA RAZDOBLJE 2024.-2026. GODINE**

Proračunski korisnik svoj financijski plan (usvojen od strane Upravnog vijeća) treba dostaviti

Jedinstvenom upravnom odjelu Općine Vinica do 20.10.2024. godine.

 U razdoblju od 20.10. do 24. 10. 2024. Jedinstveni upravni odjel izvršiti će usuglašavanja sa pojedinim proračunskim prihodima, izraditi konačan Nacrt prijedloga proračuna za 2025. sa projekcijama za 2026.-2027. najkasnije do 25.10.2024. i uputit ga Općinskom načelniku na utvrđivanje.

 Općinski načelnik utvrđuje prijedlog Proračuna za 2025. i projekcije za 2024. i 2025. godinu te ih podnosi Općinskom vijeću na donošenje najkasnije do 15.11.2024.

 Općinsko vijeće najkasnije do kraja 2024. godine donosi Proračun za 2025. godinu i projekcije za 2026. i 2027. godinu.

 U slučaju da postoje razlike u financijskom planu proračunskog korisnika sadržanom u Proračunu kojeg je donijelo Općinsko vijeće, u odnosu na već usvojeni financijski plan od strane Upravnog vijeća dječjeg vrtića, tada je Jedinstveni upravni odjel Općine Vinica je dužan obavijestiti dječji vrtić Vinica o promjeni financijskog plana. Ako dođe do navedene situacije, Upravno vijeće dječjeg vrtića Vinica usvaja izmijenjeni financijski plan.

**4.IZMJENE I DOPUNE FINANCIJSKOG PLANA PRORAČUNSKOG KORISNIKA**

 Obzirom da se u posebnom dijelu Proračuna Općine Vinica nalazi i financijski proračunskog

Korisnika – dječjeg vrtića Vinica razvidna je obaveza uključivanja svih prihoda i primitaka te rashoda i izdataka proračunskog korisnika u sam Proračun Općine Vinica, sukladno ekonomskoj, programskoj, funkcijskoj, organizacijskoj klasifikaciji te izvorima financiranja.

 Kada je riječ o izmjenama financijskog plana proračunskog korisnika koje su vezane iz izvora opći prihodi i primitci, odnosno iz nadležnog proračuna podrazumijeva se da se izmjenama ne može pristupiti bez suglasnosti Općine Vinica.

 Međutim izmjene financijskog plana vezane za vlastite prihode, proračunski korisnik može napraviti samostalno i o tome obavijestiti Općinu Vinica.

**5. OPIS PLANIRANIH POLITIKA OPĆINE VINICA**

Općinski načelnik je u prosincu 2021. godine donio Provedbeni program Općine Vinica za razdoblje 2021.-2025. godine.

Provedbenim programom određeni su prioriteti:

* Digitalizacija javnih usluga
* Ulaganje u poduzetništvo
* Poticanje sportskih aktivnosti građanstva
* Modernizacija turizma
* Podizanje životnih standarda

 Nadalje definirano je i propisano 13 mjera za provedbu ciljeva s ključnim aktivnostima i to:

1. Jačanje kompetentnosti lokalne samouprave

2. Inovacije, poduzetništvo i novi proizvodi radi digitalne transformacije

3. Poticanje na uključivanje u sportske aktivnosti

4. Ulaganje u modernizaciju turizma, povećanje kvalitete ponude i smještajnih kapaciteta

5. Društveno poticana stanogradnja

6. Odgoj i obrazovanje

7. Briga o djeci

8. Demografska revitalizacija

9. Socijalna skrb

10. Protupožarna i civilna zaštita

11. Promet i održavanje javnih prometnica

12. Uređenje naselja i stanovanje

13. Provedba programa „ZAŽELI“

 Ovim provedbenim programom određeni su razvojni ciljevi, prioriteti i mjere kojim se stvaraju uvjeti za jačanje konkurentnosti i realizaciju razvojnih potencijala, nastoji se ostvariti održiv društveno-gospodarski razvoj svih dijelova Općine Vinica.

**6.OKVIRNI LIMITI PRIJEDLOGA FINANCIJSKOG PLANA PRORAČUNSKOG KORSINIKA**

|  |  |  |  |
| --- | --- | --- | --- |
| Pror.kor.po org.jedinicama | Plan za 2025.g. | Projekcija za 2026.g. | Projekcija za2027.g. |
| Glava 008-Dječji vrtić VinicaRKPFI 51468 | 350.000,00limit 1390.000,00-limit 2 | 395.000,00limit 1 0,00-limit 2 | 420.000,00limit 1 0,00-limit 2 |

U svrhu izrade fiskalno održivog proračuna u idućem trogodišnjem razdoblju, proračunski korisnik obavezan je planirati rashode i izdatke prema limitima iz izvora: opći prihodi utvrđenim u ovim uputama.

Rashode koji se financiraju iz namjenskih prihoda (sufinanciranje roditelja, pomoći, donacije i drugi) proračunski korisnik planira do visine ukupno procijenjenih prihoda iz tih izvora jer isti ne ulazi u dostavljene limite. Ovi su izvori fleksibilni što znači da ako se prihodi iz tih izvora ostvare iznad plana, rashodi se mogu izvršavati do visine uplaćenih prihoda.

1. **TRANSPARENTNOST PRORAČUNA**

Sukladno odredbama članka 144. Zakon o proračunu obaveza Općine Vinica je objava proračuna,

Izmjena i dopuna proračuna na svojim mrežnim stranicama.

 Sve proračunske dokumente (prijedlog proračuna, izglasani proračun, izmjene i dopune proračuna, proračunski vodič te polugodišnji i godišnji izvještaj o izvršenju proračuna) objavljivati će u jedinstvenom folderu: **PRORAČUN**.

 Financijski plan proračunskog korisnika kao i izmjene financijskog plana objavit će se na mrežnim stranicama proračunskog korisnika.

Ove upute objavit će se na web stranici [www.vinica.hr](http://www.vinica.hr).

 JEDINSTVENI UPRAVNI ODJEL

 OPĆINE VINICA